විශ්වවිද්‍යාල අනධ්‍යයන කාර්යමණ්ඩලයට හිඟ වැටුප්වලින් සියයට 50ක් ගෙවීම සඳහා කඩිනමින් කටයුතු කරන බව උසස් අධ්‍යාපන ඇමැති එස්. බී. දිසානායක මහතා පවසයි.ඒ සඳහා කැබිනට් පත්‍රිකාවක් අමාත්‍ය මණ්ඩලයට ඉදිරිපත් කර අනුමැතිය ලබා ගැනීමට කටයුතු කරන බවට ඇමැතිවරයා වෘත්තීය සමිති නියෝජිතයින් හමුවේ පොරොන්දු වී ඇත.අනධ්‍යයන සේවකයන්ට බලපාන විවිධ ගැටලු සම්බන්ධයෙන් සාධාරණ විසඳුම් ලබා දෙන බවටද ඇමැතිවරයා මේ නියෝජිතයින් හමු වූ අවස්ථාවේ දී ප්‍රකාශ කර ඇත.මේ සාකච්ඡාවට ශ්‍රී ලංකා නිදහස් සේවක සංගමයේ ප්‍රධාන ලේකම් ලෙස්ලි දේවේන්ද්‍ර, රාජ්‍ය සංස්ථා අංශයේ ලේකම් රංජිත් හෙට්ටිආරච්චි, විශ්වවිද්‍යාල ශ්‍රී ලංකා නිදහස් සේවක සංගමයේ සභාපති ඩී.පී.ආර්. තඹවිට හා උසස් අධ්‍යාපන අමාත්‍යංශයේ ලේකම් ආචාර්ය සුනිල් ජයන්ත නවරත්න, අධ්‍යක්ෂ ජනරාල් කීර්ති මාවැල්ලගේ මහත්වරු සහභාගී වූහ.නව වැටුප් ක්‍රමයේ ඇති විෂමතාවන් වෙනස් කිරීම සඳහා විශ්වවිද්‍යාල ප්‍රතිපාදන කොමිසන් සභාව ඉදිරිපත් කර ඇති වාර්තාව අධ්‍යයනය කර කඩිනමින් නිර්දේශ ඉදිරිපත් කරන ලෙස වැටුප් හා සේවක කොමිසන් සභාවේ සභාපතිවරයාට ඇමැතිවරයා මෙහිදී උපදෙස් දී තිබේ.වැටුප් කොමිසන් සභාවෙන් ලබා දෙන නිර්දේශයන් ද කඩිනමින් ක්‍රියාවට නැංවීමට මෙම සාකච්ඡාවේ දී එකඟතාවයකට පැමිණ ඇත..